
1
“Ci yiëëdä cuuc
kä ci ni̱nkä kuɛ̈ɛ̈,
a liip kɔa̱a̱k ni ɣä.
2
Kɛ thuɔ̱k ca ɣä go̱l ɛ nɛy
ti yɔaŋkɛ ɣä,
kä bi wäŋkä guic ni ŋɛ̈ɛ̈nydiɛn.
3
“Kämni ɣä min thiëëcä lö Kuoth,
kɛ ɣöö thilɛ ram mi dɔ̱ŋ
mi dëë mal jek kä jɛ.
4
Min ci kɛ pën ŋäc ŋɔaani,
/cukɛ lɛ jak kä dɔanykɛ ɣä.
5
Kä mi gak raan mäthnikɛ
kɛ ɣöö bɛ duɔ̱ɔ̱r jek
kä nyinkiɛn,
bi gaatkɛ cuuc kɛ kui̱dɛ.
6
“Ci Kuoth ɣä jak kä cäät
kä naath,
a ŋuɔ̱lkɛ waŋdä kä ruɛy
ɛ naath.
7
A ci waŋdä cuɔl kɛ jiath lɔaac,
a cä cu ce̱tnikɛ ti̱eep.
8
Kä ga̱a̱c nɛy tin ɛ kɛn i̱
tekɛ cuŋ kɛ nɛmɛ,
kä nɛy tin thilɛ ŋu,
yakɛ ram in thil Kuoth.
9
Kä nɛy tin ji̱ cuŋni rɔamkɛ
ta̱a̱diɛn,
kä nɛy tin gɔw reep
buɔ̱mdiɛn ni rɔ.
10
Kä yɛn, bia nyɔakɛ jɛ kɛ
ɣɔ̱n yɛn diaal,
thilɛ ram mi pɛl mi dëë
jek rɛydun.
11
Ci ni̱nkä thuɔ̱k,
kä ci ca̱rä kuɛ̈ɛ̈,
kä ci tin göörä thil.
12
Kɛn nɛy tin luɔckɛ cäŋ däär
ni wäär,
kä cɔɔl kɛn muth i̱,
‘Ci buay thia̱k.’
13
A guɛcä ni wec jɔɔkni ala cieŋ,
kä cä dhaŋdä pap rɛy muɔ̱th.
14
Kä dëë kɔ̱a̱k cɔl i̱, ‘Gua̱a̱r,’
kä dëë kɔ̱a̱m cɔli, ‘Maar,’
kiɛ ‘Nyimaar’.
15
Kä dëë min ŋa̱a̱thä kulɛ te nikä?
Kä ɛŋa dëë min ŋa̱a̱thä nɛn ɔ?
16
A derɛ ku wä piny kä jɔɔk?
A dëë kɔ ku loc rɛy tupä
kɛɛl kɔnɛ min ŋa̱a̱thä?”
